Vliegstorie | News24
EK is nie buitengewoon lief vir vlieg nie.
Dit bly vreemd dat tonne staal plus honderde passasiers soos ’n arend deur die lug sny en só die swaartekragwet troef. Dit wys jou: “wetenskaplike feite” is nie altyd geverifieerde, gesis-tematiseerde kennis nie. Daarom gryns ek soms sinies oor die onaantasbaarheid van die wetenskap.
Ek het so ’n klompie tienduisende kilo’s op my kerfstok, en voorverlede week was dit weer so – nou nie juis met Virgin nie, maar met ’n ander – Uh -- goedkoper lugredery. Ek verklaar openlik dat dit nag was – letterlik en figuurlik. Die 2.45-vlug vertrek toe la-ter, heelwat later. Sewe uur later, om presies te wees.
Die beamptes deel vir elkeen ’n voedselbewys uit. Niemand wil weer deur al die hekke en versperrings nie en ons koop sommer by ’n eetplek binne die vertreksaal. Ongelukkig bederf die konsessiewinkel (fênsie vir “francise”) die mooi gebaar en vra ons die hele frisserige bedrag vir ’n kartonnetjie koffie en ’n toebroodjie.
Na lange ure prewel ’n vroulike lug-hawebeampte iets van “nuwe plekke bespreek.” Dié wat naby haar staan, ontsyfer haar boodskap (wat het van elokusie geword?). Ek en vroutjie suiker met ons pakkasie terug deur die hekke tot by ’n venster in die buitelokaal. “Die osse stap aan deur die stowwe, geduldig, gedienstig gedwee...” (dankie JFE Cilliers, vir jou profetiese blik). Ellelange ry. Jy staan, jy buk, jy buig, jy kners. Toe ons eindelik die venster bereik, hoor ons: “You don’t have to book again.”
Ek glimlag meewarig, maar moet erken - dit gee jou nogal die hiebie jiebies. Terug vertreksaal toe. Baie, baie later hoor ons die vliegtuig se battery is poegaai. Wag. Wag. Toe ’n vliegtuig van dieselfde redery opdaag, het neurose plek gemaak vir amperse psigose: Sê nou maar, sê nou maar..?
Die vliegtuig is bra antiekerig. Eindelik die naglug in. Die landing by OR Tambo: ’n loods se woorde, “Every landing is a controlled crash,” kry nuwe betekenis. Die ou kerklied “Straf tog nie in ongenade ons misdade” is nooit vêr van jou gedagtes af nie. En jy vra jouself: “Is goedkoper kaartjies regtig die trauma werd?”
Maar omdat jy op ’n kontinent woon waar moeggeploegde stralers opgedollie en ge-panelbeat en dan elders aangewend word, antwoord jy “Ja.” ’n Dag of wat later maak ’n vliegtuig van dieselfde redery so roeriewaar ’n nood-landing op die einste plek waarvandaan ons vertrek het.
Tog vlieg jy weer met dieselfde redery na jou bestemming terug en sê: “Mog het troffe.” En – mirakel! – jy leef om die storie te vertel.
Aprèz moi, le déluge. Een of ander tyd moet die pôpô die fên slaan. Maar ons twee is veilig.
Iemand fluister bekommerd in jou oor: “Sabotasie?” En jy waai hom soos ’n lastige vlieg weg: “Sabotasie? Nie in ONS land nie!”
Send any school news or tips to Monique.Basson@media24.com
or contact 042 293 2973. News should reach us before 12 noon on Fridays